google/wiki40b huggingface dataset:
Ζήγκφρητ του Αρντέν

Βιογραφία

Ήταν μάλλον γιος του Βίγκερικ παλατινού κόμη (δούκα) της Λοθαριγγίας και της Κουνιγκούντας, κόρης της Ερμεντρούδης των Καρολιδών (κόρης του Λουδοβίκου Β΄ του τραυλού της Δυτικής Φραγκίας).
Έλαβε γαίες στην Άνω Λωρραίνη από τον πατέρα του. Ήταν κόμης, αλλά δεν ξέρουμε ακριβώς τις εκτάσεις αυτές. Το 958 προσπάθησε να αποκτήσει τα εδάφη του Βάρνερ, κόμη του Μποντώ, κοντά στο αββαείο Βενεδικτίνων του Σταβελό (βόρεια του σημερινού Λουξεμβούργου). Ο ηγούμενος Βέρινφρητ όμως, απρόθυμος να έχει έναν φιλόδοξο γείτονα, έσπευσε το 959 και απέκτησε το Μποντώ. Έτσι τα σχέδιά του να επεκταθεί προς τον ποταμό Μόιζε απέτυχαν. Επίσης δεν ήθελε να έρθει σε αντιπαράθεση με τον επίσκοπο του Τρηρ (ανατολικά του Λουξεμβούργου) ή του Μετς (νότια), πόλεις που απέκλειαν την επέκτασή του προς τον ποταμό Μοζέλε. Έτσι έστρεψε τον προσοχή του προς την κοιλάδα του ποταμού Αλζέτ.

Η ίδρυση του Λουξεμβούργου

Περί το 950 απέκτησε τη βραχώδη απόληξη Lucilinburhuc και τη γύρω περιοχή, μαζί με το δικαίωμα χρήσης του ποταμού από το αββαείο του Σαιν-Μαξιμίν στο Τρηρ. Αυτό ήταν ως αντιστάθμισμα για την περιοχή που κατείχε κοντά στο Φόιλεν. Η πράξη ανταλλαγής δεν συντάχθηκε παρά το 987 και, αν και οι σχετικές περιοχές ήταν μικροσκοπικές, η πράξη ήταν σημαντική, μια και φέρει τις σφραγίδες του αδελφού του Φρειδερίκου Α΄ δούκα της Άνω Λωρραίνης, του Μπρούνο των Οθωνιδών αρχιεπισκόπου της Κολωνίας και του Ερρίκου των Ποππονιδών αρχιεπισκόπου του Τρηρ.
Το 963 ο Ζήγκφρητ έκτισε ένα κάστρο -ίσως επεκτείνοντας ένα προϋπάρχον κτήριο- το castellum Lucilinburhuc και γύρω από αυτό άρχιζε να σχηματίζεται μία πόλη. Επέκτεινε σταδιακά την επικράτειά του προς τα δυτικά, αποφεύγοντας τα εδάφη του αββαείου και του βασιλιά της Γερμανίας. Χρησιμοποιούσε τον τίτλο του κόμη, αλλά ο τίτλος χρησιμοποιήθηκε 150 έτη μετά από τον Γουλιέλμο Α΄ κόμη του Λουξεμβούργου.
Έγινε επίτροπος (advocate) των αββαείων του Σαιν-Μαξιμίν και Σαιν-Βλιμπρόρ στο Έχτερναχ. Έμεινε πιστός στους βασιλείς της Γερμανίας. Όταν το 983 απεβίωσε ο Όθων Β΄, ο Ζήγκφρητ υποστήριξε τη χήρα Θεοφανώ Σκλήραινα και τον γιο της έναντι του φιλόδοξου Λοθαρίου των Καρολιδών της Δυτικής Φραγκίας. Το 998 απεβίωσε σε ηλικία 76 ετών.
Κάστρο της Μυτιλήνης

Ιστορία του Κάστρου

Το Κάστρο (ή Φρούριο) της Μυτιλήνης βρίσκεται σε ένα λόφο βορείως από το σημερινό λιμάνι, μέσα σε μια χερσόνησο η οποία στην αρχαιότητα μέχρι τους πρώτους βυζαντινούς χρόνος ήταν νησί και χωριζόταν από την ξηρά με το στενό Εύριπο των Μυτιληναίων. Ο Εύριπος βρισκόταν περίπου όπου σήμερα είναι σήμερα η οδός Ερμού που ενώνει τις βόρειες με τις νότιες περιοχές της πόλης (λιμάνι Επάνω Σκάλα και λιμάνι Μυτιλήνης) και επιχωματώθηκε το 1501 
. 
Το αρχικό φρούριο, σχεδιάστηκε κατά τον 5ο αιώνα από τον Ιουστινιανό Α´ και πιστεύεται ότι έχει κατασκευαστεί επάνω σε αρχαία Ακρόπολη. Τη σημερινή του μορφή το φρούριο άρχισε να παίρνει από  τον Φραντσέσκο Α' Γκαττιλούζι (Φραγκίσκο Γατελούζο) το 1373.  Σήμερα σώζεται λατινική επιγραφή η οποία βρίσκεται επάνω από τη μεσαία-δυτική πύλη, μαζί και με το οικόσημο των Παλαιολόγων, αφού η Λέσβος πέρασε στα χέρια των Γενουατών με επιγαμία με τον οίκο των Παλαιολόγων. Το 1384 δυνατός σεισμός δημιουργεί καταστροφές στο Κάστρο. Καταστροφές υπέστη το Κάστρο επίσης κατά τη διάρκεια του πολέμου μεταξύ Βενετών και Οθωμανών (1499-1503). Το 1462 οι Οθωμανοί κατέλαβαν την πόλη και το 1501 ο Σουλτάνος Βαγιαζίτ Β΄ επισκευάζει τα βόρεια τείχη και ενισχύει την οχύρωση με δύο μεγάλους στρογγυλούς πύργους με κανόνια. Νέα κατασκευή για τον εκσυγχρονισμό του κάστρου πραγματοποιήθηκε το 1643-1644 από τον Μπεκίρ Πασά, κατά τις ημέρες της σουλτάνου Ιμπραήμ Χαν, ίσως λόγω του Κρητικού Πολέμου (1645-1669) ή λόγω της καταστροφής από το σεισμό του 1765-1766. Στο πρώτο μισό του 16ου αιώνα στο Μεσαίο Κάστρο ο ναύαρχος Χαϊρεντίν Μπαρμπαρόσα χτίζει το Μεντρεσέ του Βελή Πασά ο οποίος σώζεται μέχρι σήμερα και είναι από τα παλαιότερα οθωμανικά κτήρια του κάστρου 
. 
Βορείως και ανατολικά του Μεντρεσέ χτίζεται την ίδια εποχή ένας Τεκές των Μπεκτασήδων, ο οποίος σώζεται μέχρι σήμερα 
. 
Κατά τη διάρκεια του 19ου αιώνα ενισχύεται ο στρατιωτικός χαρακτήρας του καστρου, όπως φαίνεται από τους στρατώνες και τη θολωτή μπαρουταποθήκη. Το νησί ενσωματώθηκε στην Ελλάδα στις 8 Νοεμβρίου 1912. Μετά το 1912 το κάστρο χρησιμοποιήθηκε ως πηγή οικοδομικού υλικού για την κατασκευή προσφυγικών κατοικιών που επέφερε σταδιακά την καταστροφή του.
Κώστας Βαλλίδης

Ποδοσφαιριστής

Ο Κώστας Βαλλίδης γεννήθηκε στις 30 Οκτωβρίου 1953 και ξεκίνησε την ποδοσφαιρική του καριέρα στον Αχαρναϊκό. Το 1974 ήρθε στον Παναθηναϊκό, με τον οποίο την πρώτη κιόλας σεζόν αγωνίστηκε στον τελικό του  Κυπέλλου Ελλάδος αν και δεν ήταν βασικός, αφού στον τελικό του 1975 ο Παναθηναϊκός αποφάσισε να χρησιμοποιήσει αναπληρωματικούς παίκτες. Αυτό έγινε ως διαμαρτυρία επειδή ως γήπεδο του τελικού ορίστηκε το Στάδιο Καραϊσκάκη, ενώ αντίπαλος ήταν ο Ολυμπιακός. 
Στον Παναθηναϊκό δεν κατάφερε να βρει θέση στη βασική ενδεκάδα και τη σεζόν 1976-77 δόθηκε δανεικός στον Ατρόμητο Περιστερίου. Έτσι έχασε την ευκαιρία να πάρει τον τίτλο του πρωταθλητή εκείνης της χρονιάς με τον ΠΑΟ. Το 1977-78 επέστρεψε στον Παναθηναϊκό, χωρίς και πάλι να καταφέρει να παίξει σταθερά στην πρώτη ομάδα, κατέκτησε όμως το Βαλκανικό Κύπελλο του 1977 και συμμετείχε στον τελικό στο νικηφόρο 2-1 επί της Σλάβια Σόφιας.
Το 1978 πήρε μεταγραφή για τον Πανιώνιο. Με την ομάδα της Ν. Σμύρνης είχε τρεις επιτυχημένες σεζόν. Αποκορύφωμα ήταν η κατάκτηση του  Κυπέλλου Ελλάδος το 1979. Η συμβολή του Βαλλίδη στην πορεία του Πανιωνίου ήταν καθοριστική. Πέτυχε δυο γκολ στο δεύτερο αγώνα της προημιτελικής φάσης, στο θριαμβευτικό 5-1 επί του Άρη, με το οποίο υπερκαλύφθηκε το 2-5 του πρώτου ματς. Άλλο ένα γκολ πέτυχε στον πρώτο ημιτελικό αγώνα στο 2-1 επί του Ολυμπιακού, ενώ ήταν πρωταγωνιστής στον τελικό, στο Στάδιο Καραϊσκάκη, στη νίκη με 3-1 επί της ΑΕΚ.
Την επόμενη σεζόν αγωνίστηκε με τον Πανιώνιο στο Κύπελλο Κυπελλούχων, στη μεγαλειώδη πρόκριση επί της Τβέντε με 4-0, 1-3 και στον άτυχο αποκλεισμό από την ΙΦΚ Γκέτεμπορκ (σκορ αγώνων: 1-0, 0-2). Τερμάτισε την καριέρα του στην Α΄ Εθνική το 1981 και τη σεζόν 1981-82 αγωνίστηκε στην Β΄ Εθνική με την Προοδευτική.
Α.Ο. Προφήτη Ηλία Πειραιά

Ιστορική αναδρομή

Την αγωνιστική περίοδο, 1995-96, το γυναικείο τμήμα καλαθοσφαίρισης του συλλόγου τερμάτισε αήττητο στο Πρωτάθλημα της Β' Κατηγορίας Ε.Σ.ΚΑ.Ν.Α., ανεβαίνοντας παράλληλα στην Α' Κατηγορία.
Την άνοιξη του 2000 η ομαδα συμμετείχε στον τελικό του Κυπέλλου Γυναικών της Ένωσης. Την επόμενη χρονιά, ωστόσο, η ομάδα ανέστειλε τη λειτουργία της για οικονομικούς λόγους. Ανάμεσα στις εξέχουσες αθλήτριες της εποχής αυτής ήταν οι Βλάμη, Κίτσου, Βροχίδου, αδελφές Παππά, Ρουμπελάκη, Τσοχαντζή κ.ά.
Μετά από δέκα χρόνια αδράνειας το τμήμα επέστρεψε στην αγωνιστική δράση λαμβάνοντας μέρος στο Πρωτάθλημα Γυναικών της Ε.Σ.ΚΑ.Ν.Α. για την περίοδο 2011-12. Στον τελικό βαθμολογικό πίνακα κατέλαβε την 5η θέση. Την επόμενη χρονιά, 2012-13, πάντα στο ίδιο Πρωτάθλημα, ο Προφήτης Ηλίας ολοκλήρωσε τις αγωνιστικές του υποχρεώσεις μία θέση χαμηλότερα.
Την άνοιξη του 2017 το τμήμα πέτυχε τη μεγαλύτερη διάκρισή του, κατακτώντας το πρωτάθλημα της Α' Κατηγορίας Ε.Σ.ΚΑ.Ν.Α., αφού επικράτησε στους τελικούς του Α.Ο.Ν.Α. με 2-1 νίκες, παρότι είχε μειονέκτημα έδρας. Ως εκ τούτου την επόμενη αγωνιστική περίοδο 2017-18, διαγωνίστηκε για πρώτη φορά στην ιστορία του σε εθνικό επίπεδο, στο πρωτάθλημα της Α2 Κατηγορίας (Όμιλος Νότου). Δεν κατάφερε όμως να κρατηθεί στην κατηγορία, σημειώνοντας μόλις δύο νίκες σε 24 αναμετρήσεις και καταλαμβάνοντας την τελευταία θέση της βαθμολογίας μεταξύ 12 ομάδων.
Κατά την τρέχουσα αγωνιστική περίοδο 2018-19 ο Α.Ο. Προφήτη Ηλία αγωνίζεται στο πρωτάθλημα της Α' Κατηγορίας Ε.Σ.ΚΑ.Ν.Α.
R (γλώσσα προγραμματισμού)

Πλεονεκτήματα και Μειονεκτήματα

Η R προέρχεται από την S,αλλά η R μπορεί να κάνει τα ίδια πράγματα με την S και με πολύ λιγότερο κώδικα. Είναι open source περιβάλλον, άρα όλοι μπορούν να έχουν πρόσβαση στον κώδικά της και να κάνουν διορθώσεις.Επιπλέον, επιτρέπει στον χρήστη να αλληλεπιδρά και με άλλες γλώσσες (C/C++, Java, Python), με αρχεία δεδομένων(Excel, Access) και με άλλα στατιστικά πακέτα (SAS, Stata, SPSS, Minitab). Τέλος, το περιβάλλον της R παρέχεται δωρεάν. 
Η R δεν συνιστάται για ανάλυση μεγάλων δεδομένων.Το βασικό μειονέκτημα της R είναι ότι καταναλώνει πολύ μνήμη. Είναι 'αργή' γλώσσα και άρα ως προς τον χρόνο εκτέλεσης των εντολών δεν είναι τόσο αποδοτική.

Εφαρμογές

Λόγω του ότι η R έχει πάνω από 5000 πακέτα, χρησιμοποιείται σε πολλούς επιστημονικούς τομείς. Κατ'αρχάς χρησιμοποιείται  σε εταιρίες όπως  οι Google, LinkedIn, Facebook που κάνουν ανάλυση δεδομένων. Επιπλέον χρησιμοποιείται και σε άλλους τομείς, όπως στα οικονομικά, στην αστρονομία, στην χημεία, στην φαρμακευτική, στην ιατρική, στο μάρκετινγκ κτλ.
Ιωάννης Μηλιός

Βιογραφία

Γεννήθηκε το 1903. Ήταν γιος του Γεώργιου Μηλιού. Ήταν διευθυντής της αντιστασιακής εφημερίδας "Ελληνικόν Αίμα" μαζί με τον Κωνσταντίνο Βοβολίνη. Καταδικάστηκε σε φυλάκιση 7 μηνών και σε πρόστιμο 200.000 δρχ. στις 27 Αυγούστου 1946 για εξύβριση του στρατάρχη Ιωσήφ Στάλιν.
Διορίστηκε Νομάρχης Βοιωτίας το 1954 και υπηρέτησε εκεί ως το 1957. Στη συνέχεια μετατέθηκε στην Κέρκυρα το 1957 και το 1960 ανέλαβε Νομάρχης Εύβοιας, από το 1962 ως το Δεκέμβριο του 1963 ήταν Νομάρχης Αιτωλοακαρνανίας και τέλος μόνο για 8 ημέρες ήταν Νομάρχης Πρέβεζας από τις 23 Δεκεμβρίου 1963 ως τις 31 Δεκεμβρίου 1963. Στα τέλη του 1963 συνταξιοδοτήθηκε λόγω συμπλήρωσης του ορίου ηλικίας. Απεβίωσε σε ηλικία 87 ετών στην Αθήνα το 1990 και κηδεύτηκε στις 19 Μαρτίου από τον ιερό ναό Αγίου Κωνσταντίνου Γλυφάδας.
Δαυνία

Η Δαυνία ήταν αρχαία περιοχή της Απουλίας, στη Μέση Ιταλία, μεταξύ της Αδριατικής Θάλασσας και των βουνών Γάργανο και Απέννινα. Κατά την παράδοση, οι κάτοικοί της κατάγονταν από τον Δαύνο, που πρώτος την κατέκτησε. Οι Δαυνίτες (ή Δαύνιοι κατά τον Στράβωνα και Πολύβιο) ήταν φυλή των Ιαπύγων και κατά τον Σκύλακα κατείχαν ολόκληρη τη δυτική ακτή της Αδριατικής.
Η Δαυνία κατακτήθηκε νωρίς από τους Ρωμαίους, που κατέστρεψαν 81 πόλεις της και σκότωσαν δέκα χιλιάδες άνδρες. Από τη Δαυνία περνούσε η Αππία Οδός, που συνέδεε τη Ρώμη με το Βρινδήσιο. Υπήρχε στην περιοχή ιερό της Αθηνάς-Μινέρβας με τα όπλα του Διομήδους και των συντρόφων του. Στη Δαυνία εκτρέφονταν σκυλιά, τα οποία υποτίθεται ότι υποδέχονταν με χαρά τους περαστικούς Έλληνες.
Βάσος Καπάνταης

Βιογραφικό

Γεννήθηκε το 1924 στη Μυτιλήνη, δυο χρόνια μετά τη Μικρασιατική καταστροφή. Οι γονείς του, Δούκας και Θελξιόπη — το γένος Τσούρτσουλα — , ήταν Μικρασιάτες με καταγωγή από την Πέργαμο, ενώ μετά τον διωγμός εγκαταστάθηκαν στη Μυτιλήνη. Ο πατέρας του ήταν έμπορος καπνών και είχε, με συνεταίρους, ένα μικρό εργοστάσιο πού έκαναν τσιγάρα.

Σπουδές

Σπούδασε στη Σχολή Καλών Τεχνών, γλυπτικής και αρχαιολογίας αλλά και στη Φιλοσοφική Σχολή Αθηνών.

Έργα

Τα έργα του Καπάνταη χωρίζονται σε δύο μεγάλες ενότητες: τα δημόσια έργα και τα ιδιωτικά. Φιλοτέχνησε πολλά έργα με βάση το χαλκό και το μάρμαρο, τα περισσότερα με θέμα τη Μικρασιατική καταστροφή, και γενικότερα αναφορικά με την ιστορίας της Ελλάδας. Τα έργα του είναι από πηλό, πέτρα και μέταλλο. Δική του δημιουργία είναι το γλυπτό που βρίσκεται έξω από την Εστία Νέας Σμύρνης στην πλατεία Χρυσοστόμου Σμύρνης.
Άλλα γνωστά έργα του είναι τα: Εισόδια Αθλητού (χαλκός 1968), Ο Έλληνας πρόσκοπος (μάρμαρο, 1973),   Ηρώο της Περγάμου (μάρμαρο, 1978), Σμύρνα (1985, άγαλμα από μέταλλο και μάρμαρο), Ηρώο Πόντιου Ακρίτα στο Χαϊδάρι (χαλκός 1987), το Ηρώο της Ελευθερίας στην Πρέβεζα, που προσομοιάζει με την Νίκη (μάρμαρο 1987), έργο του ιδίου, που βρίσκεται στον προαύλιο χώρο της Εστίας Νέας Σμύρνης. Έχει εκδώσει το λεύκωμα «Βάσος Καπάνταης Γλύπτης» και την ποιητική συλλογή Το υπόλοιπον της διαδρομής.
Τα ιδιωτικά του έργα είναι συνήθως μικρότερα σε μέγεθος και σπανίως αναφέρονται σε ιστορικά γεγονότα, ενώ κυριαρχεί το θέμα του ερωτισμού.
Αγώνας λόγων

Ως αγώνας λόγων (Αρχαιοελληνικά ἀγὼν λόγων ή ἅμιλλα λόγων) εννοείται στα συμφραζόμενα της τραγωδίας λεκτική αντιπαράθεση μεταξύ δύο προσώπων ενώπιον ενός τρίτου προσώπου που εμφανίζεται συνήθως στον ρόλο του κριτή. Ο αγώνας λόγων δεν έχει λυρικό χαρακτήρα.
Ευκίνητος βάτραχος

Περιγραφή

Πρόκειται για ένα μεσαίου μεγέθους βάτραχο, του οποίο το ολικό μέγεθος δεν ξεπερνά τα 9cm.

Βιολογία

Τα θηλυκά είναι μεγαλύτερα από τα αρσενικά. Προτιμά φυλλοβόλα δάση με υγρασία και συνήθως κοντά σε νερό σε υψόμετρα έως και 1700 m. Πολύ ευκίνητος βάτραχος με μακρυά πίσω άκρα που τον βοηθούν να κάνει μεγάλα άλματα. Μπαίνει στο νερό για να ζευγαρώσει τέλη του χειμώνα ή αρχές της άνοιξης και τα θηλυκά γεννούν αρκετές χιλιάδες αυγά συνολικά έως το πέρας την αναπαραγωγικής περιόδου. Τα αυγά εναποτίθενται σε μάζες-συστάδες μερικών εκατοντάδων μέσα στο νερό.
Πάγος Σύρου

Ιστορικά γεγονότα

Η ιστορία του χωριού χρονολογείται από το 2.800 π.Χ., ενώ παρουσιάζονται σπουδαία δείγματα της ρωμαϊκής περιόδου. Η Κοινότητα Πάγου ιδρύθηκε στις αρχές του 20ου αιώνα.
Ο Πάγος θεωρείται καθαρά αγροτικός οικισμός (όπως όλοι οι οικισμοί που βρίσκονται στην ενδοχώρα του νησιού), με έυφορη γη, δενδρώδεις καλλιέργειες και αμπέλια. Ο Ολλανδός γεωπόνος Παύλος Κούπερ έφτασε στον Πάγο το 1963, ύστερα από επέμβαση της καθολικής εκκλησίας, με σκοπό να δώσει μία διαφορετική πνοή στην -ως τότε- καθηλωμένη αγροτική παραγωγή. Με τη βοήθειά του αναπτύχθηκε η θερμοκηπιακή καλλιέργεια στην περιοχή, η οποία στη συνέχεια επεκτάθηκε σταδιακά στην υπόλοιπη Σύρο. Στο κέντρο του οικισμού, υπάρχει σήμερα μαρμάρινο άγαλμα προς τιμήν του γεωπόνου.
Αδόλφος Θ΄ του Χόλσταϊν-Κιέλου

Βιογραφία

Ήταν ο μόνος γιος τού Ιωάννη Γ΄ κόμη τού Χόλσταϊν-Πλεν & Κιέλου και της Αικατερίνης των Πιαστ-Σιλεσίας, κόρης τού Ερρίκου Γ΄ δούκα τού Γκλόγκουφ. 
Η εξουσία του ήταν κυρίως ειρηνική. Το 1375 ο Αλβέρτος Β΄ των Γουέλφων-Μπράουνσβαϊκ πρίγκιπας-αρχιεπίσκοπος της Βρέμης υποθήκευσε τον Βάλτο Χάζελντορφ στον Αδόλφο Θ΄. Ο Αλβέρτος Β΄ δεν μπόρεσε να επιστρέψει το ποσό και από τότε το Χάρζελντορφ έγινε μέρος τού Χόλσταϊν.
Το 1390 ο Αδόλφος Θ΄ απεβίωσε άτεκνος. Τότε ο 2ος εξάδελφός του Νικόλαος κόμης τού Χόλσταϊν-Ρένντσμπουρκ με τους ανιψιούς του κατέλαβαν το Πλεν και το Κίελο. Τα μέλη τού άλλου κλάδου τού Χόλσταϊν-Πίννεμπερκ τού Οίκου τους αντιτέθηκε και ζήτησε μερίδιο. Η διαφορά διευθετήθηκε φιλικά: έλαβαν αποζημίωση, την περιοχή τού Νήνλαντ (το Νόιλαντ και την κυριότητα τού Χέρτσχορν) και κάποια εδάφη κατά μήκος τού Έλβα. Υπέγραψαν συμφωνία αμοιβαίας κληρονομίας: για όποιον αποβιώσει πρώτος, ο άλλος θα λάβει τα εδάφη του.

Οικογένεια

Νυμφεύτηκε το 1362 την Άννα, κόρη τού Αλβέρτου Β΄ δούκα τού Μεκλεμβούργου.
Δημήτρης Παπαδάκης (ηθοποιός)

Βιογραφικό

Γεννήθηκε στο Κέιπ Τάουν, κατάγεται από τα Ζωνιανά και μεγάλωσε στον Άγιο Νικόλαο της Κρήτης. Σπούδασε υποκριτική στην δραματική σχολή Αθηνών και κοινωνικές επιστήμες και μίντια στο Πανεπιστήμιο Εκκλησιών του Καντέρμπουρι.

Τηλεόραση

Έκανε το τηλεοπτικό του ντεμπούτο τη σεζόν 2011-2012 στην δραματική σειρά του Δημήτρη Αρβανίτη, Κλεμμένα όνειρα, έχοντας έναν από τους βασικούς ρόλους. Στην συνέχεια εμφανίστηκε στην σειρά όρκος σιωπής στον ρόλο του Άγγελου Ελευθερίου, 
στην σειρά 9 μήνες στον ρόλο του Άλκη, 
και στην Κυπριακή σειρά Γαλάτεια στον ρόλο του Άγγελου.
Προιτίδες

Στην ελληνική μυθολογία με τη συλλογική ονομασία Προιτίδες επονομάζονται οι τρεις (κατ' άλλες πηγές δύο) θυγατέρες του Προίτου, βασιλιά της Τίρυνθας, και της Σθενεβοίας (ο Όμηρος την ονομάζει Άντεια). Σύμφωνα με την κυρίαρχη εκδοχή τα ονόματα των Προιτίδων ήταν: Λυσίππη, Ιφινόη και Ιφιάνασσα.
Οι Προιτίδες όταν ήταν νέες έκαναν το λάθος να περιγελάσουν το ξόανο της θεάς `Ηρας, οπότε η θεά τους ενέβαλε δαιμονική τρέλα (μανία). Το αποτέλεσμα ήταν να αφήσουν τους γονείς τους και να περιφέρονται ολόγυμνες στην ύπαιθρο χώρα. Απελπισμένοι οι γονείς τους έβγαλαν επίσημη ανακοίνωση ότι θα πάντρευαν τη μεγαλύτερη με όποιον τις θεράπευε. Μετά από διάφορες αποτυχημένες απόπειρες αποθεραπείας, και αφού η Ιφινόη πέθανε, κατάφερε να γιατρέψει τις άλλες δύο ο Μελάμποδας με καθαρμούς, και συγκεκριμένα λούζοντάς τις στα ιαματικά νερά του ποταμού της Τριφυλίας Ανίγρου. Μετά από αυτό, ο Προίτος πάντρεψε την Ιφιάνασσα με τον Μελάμποδα και τη Λυσίππη με τον αδελφό του Μελάμποδα, τον Βίαντα. Στο μεταξύ, την εποχή που οι Προιτίδες είχαν τη μανία, απέκτησαν και έναν αδελφό, τον Μεγαπένθη (κατ' άλλους και τον Λέρνο). `Ετσι το βασίλειο μοιράσθηκε σε τρία ίσα μέρη, του Αναξαγόρα (γιου του Μεγαπένθη) και των συζύγων των Προιτίδων. Με αυτό τον τρόπο, οι απόγονοι του Προιτίδων βρέθηκαν τελικώς να βασιλεύουν στο Άργος. Από αυτούς προήλθαν τα τρία βασιλικά γένη του Άργους: οι Αναξαγορίδες, οι Μελαμποδίδες και οι Βιαντίδες.
Αδάμαντας Μήλου

Γενικά στοιχεία

Βρίσκεται στη βορειοανατολική ακτή του κόλπου της Μήλου. Ο οικισμός δημιουργήθηκε το 1831 από Κρητικούς πρόσφυγες που εγκαταστάθηκαν στην περιοχή μετά από ψήφισμα της κυβέρνησης Καποδίστρια. Οι δε σημερινοί απόγονοι εκείνων ονομάζονται "Μηλοκρητικοί".
Στους πρόποδες του λόφου, στην παραλία του Αδάμαντα, υπάρχει θερμή πηγή. Ο χώρος είναι κλειστός (δε λειτουργεί), αλλά υπάρχει πινακίδα που δηλώνει ότι εκεί υπάρχουν θερμά λουτρά.
Στη παραλία του Αδάμαντα και σε βάθος περίπου 30 μ. διακρίνονται ίχνη αρχαίων κτισμάτων από τα οποία και συμπεραίνεται ότι εκεί υπήρχε αρχαιότατος οικισμός που καταβυθίσθηκε λόγω καθίζησης του εδάφους.
Σημειώνεται ότι κοντά τον Αδάμαντα υπάρχει στρατιωτικό κοιμητήριο Αγγλογάλλων του Κριμαϊκού πολέμου υπενθυμίζοντας ότι ο Αδάμαντας ήταν τότε το ορμητήριο του γαλλικού στόλου. Ακόμη και σήμερα, μια φορά το χρόνο καταπλέει πολεμικό πλοίο του Γαλλικού στόλου για να αποτίσει φόρο τιμής προς τους νεκρούς.
Κατά την διάρκεια της κατοχής (1941-1945) καταγράφηκαν 50 θάνατοι κατοίκων από την πείνα και τους βομβαρδισμούς.
Ρος 248

Χαρακτηριστικά

Ο Ρος 248 έχει περίπου το 12% της ηλιακής μάζας και το 16% της ακτίνας του Ήλιου, αλλά μόνο το 0,2% της φωτεινότητάς του. Βάσει της αστρικής ταξινόμησης  του ως M6 V, δείχνει ότι είναι στην κύρια ακολουθία αστέρων γνωστή ως  κόκκινος νάνος. Ο Ρος 248 είναι ένας αστέρας εκλάμψεων που περιστασιακά αυξάνει τη φωτεινότητα του. Με υψηλή πιθανότητα, φαίνεται να υπάρχει ένας μακροπρόθεσμος κύκλος της μεταβλητότητας του με περίοδο 4,20 χρόνια. Αυτή η μεταβλητότητα που προκαλεί την αλλαγή στο οπτικό μέγεθος από 12,23 σε 12,34. Το 1950, ο Ρος 248 έγινε ο πρώτος αστέρας που είχε μικρή παραλλαγή στο μέγεθος του η οποία αποδίδεται σε σημεία σχετικά με την φωτόσφαιρα.

Πιθανός συνοδός αστέρας

Μακροχρόνιες παρατηρήσεις του Ρος 154  από το Sproul Observatory δείχνουν  διαταραχές από ένα αόρατο σύντροφο.. Η ιδία κίνηση του συνοδού εξετάστηκε για την πιθανότητα να είναι ένας καφέ νάνος ή αστρικός συνοδός σε τροχιά σε ένα ευρύ φάσμα απόστασης (μεταξύ 100-1400 AU) αλλά δεν επιβεβαιώθηκαν. Σε μια άλλη αναζήτηση για αχνό συνοδό χρησιμοποιήθηκε το Διαστημικό Τηλεσκόπιο Χαμπλ (Wide Field Planetary Camera) το οποίο επίσης δεν αποκάλυψε τίποτα.

Συντεταγμένες και διακύμανση απόστασης

Τα στοιχεία της ταχύτητας χώρου του Ρος 248 στο γαλαξιακό σύστημα συντεταγμένων είναι [U, V, W] = [-32.9 ± 0.7, –74.3 ± 1.3, 0.0 ± 1.4] km/s. Η τροχιά του Ρος 248 τον φέρνει πιο κοντά στο Ηλιακό Σύστημα στο μέλλον. Το 1993 ο Matthews πρότεινε ότι σε περίπου 33.000 χρόνια ο Ρος 248 θα είναι ο πλησιέστερος αστέρας στον Ήλιο, πλησιάζοντας στην ελάχιστη απόσταση των 3,024 ετών φωτός σε 36.000 χρόνια. Ωστόσο, θα υποχωρήσει στη συνέχεια και  θα είναι εκ νέου μακρύτερα από τον Ήλιο από ότι ο Εγγύτατος Κενταύρου  42.000 χρόνια από τώρα.
Ένα διαστημόπλοιο που θα διαφύγει από το Ηλιακό Σύστημα με ταχύτητα 25,4 χλμ/s θα φτάσει στο Ρος 248 σε 37.000 χρόνια από τώρα, όταν ο αστέρας θα βρίσκεται  στην κοντινότερη προσέγγιση του. Για σύγκριση, το Voyager 1 έχει ταχύτητα διαφυγής από το Ηλιακό σύστημα στα 16,6 km/s.
Σχολικό Συγκρότημα Γκράβας

Τα σχολεία

Τα σχολεία που στεγάζονται στη Γκράβα είναι:
Βασιλικά Ιορδανικά Γεράκια

Τα Βασιλικά Ιορδανικά Γεράκια (Royal Jordanian Falcons) είναι το ακροβατικό αεροπορικό σμήνος επιδείξεων ακριβείας της Ιορδανίας. Το σμήνος δημιουργήθηκε με κατόπιν σχετικής διαταγής του Βασιλιά της Ιορδανίας Χουσεΐν στις 7 Νοεμβρίου 1978. Τότε απότελούνταν από τρία ακροβατικά αεροσκάφη Pitts S-2A Special και από το 1992 χρησιμοποιεί πέντε αεροσκάφη Extra 300. Το σμήνος έχει σαν βάση το "Διεθνές Αεροδρόμιο Βασιλίας Χουσεΐν" στην πόλη Aqaba.
Τα Βασιλικά Ιορδανικά Γεράκια έχουν ως σκοπό να προάγουν το ενδιαφέρον στην Ιορδανία και τον πολιτισμό της καθώς και να προωθήσουν τις διεθνείς σχέσεις. Τα Γεράκια έχουν δώσει επιδείξεις σε αεροπορικά show στην Ευρώπη, την Βόρεια Αμερική, την Ασία και την Βόρεια Αφρική. 
Τα Γεράκια έχουν την μοναδικότητα να αποτελούν μια κοινή πολιτική και στρατιωτική προσπάθεια. Όλοι οι πιλότοι είναι αξιωματικοί της Ιορδανικής Πολεμικής Αεροπορίας, τα αεροσκάφη όμως ανήκουν και συντηρούνται από τις Βασιλικές Ιορδανικές Αερογραμμές.
Κασσανδρινό Χαλκιδικής

Ιστορικά στοιχεία

Το χωριό έλαβε την ονομασία του σύμφωνα με μια εκδοχή από το όμορο χωριό Κασσανδρεία, γιατί σ' αυτό είχαν τα χειμαδιά τους οι μεγαλοκτηνοτρόφοι της. Η κοιλάδα στην οποία κείται το χωριό κατοικούνταν τόσο από τα αρχαία όσο και στα βυζαντινά χρόνια. Κατά την Επανάσταση του 1821 καταστράφηκε ολοσχερώς από τους Τούρκους. Από το 1826 οι κάτοικοι άρχισαν να επιστρέφουν και ξανάκτισαν το χωριό.
Σε έναν φύλακα, που είχαν οι καλόγεροι στην περιοχή οφείλεται το όνομα του οικισμού Μόλα Καλύβα. Ο φύλακας Μόλας έμενε σε μια καλύβα και έτσι από τη φράση "Στου Μόλα την Καλύβα" προήλθε και το σημερινό όνομα του οικισμού (αργότερα στον πληθυντικό).
Η πρώτη κοινότητα ιδρύθηκε το 1918. Αρχικά χωριζόταν στο Πολύχρονο και στην Κρυοπηγή (Παζαράκια).

Λαογραφικά στοιχεία

Η εκκλησία του χωριού Κοίμηση της Θεοτόκου κτίστηκε στη δεκαετία του 1950 από πελεκητή ντόπια πέτρα. Γιορτάζει στις 15 Αυγούστου. Σε απόσταση 3 χιλ. Ν.Α. του χωριού, σε μια μαγευτική τοποθεσία με αιωνόβια δένδρα αρίης, είναι κτισμένο το πανέμορφο εκκλησάκι του Αγίου Γεωργίου. Κάθε χρόνο στη μνήμη του Αγίου (23 Απριλίου) οργανώνεται παραδοσιακό πανηγύρι. 
Επίσης λέγεται ότι όταν τελείωσε το κτίσιμο του Αγίου Γεωργίου, είδαν ότι ένα τεράστιο κλωνάρι από το μεγάλο δέντρο που ήταν φυτρωμένο εκεί δίπλα θα μπορούσε με έναν αέρα να πέσει επάνω στο εκκλησάκι και να το καταστρέφει. Αποφάσισαν λοιπόν την επομένη μέρα να πάνε κάποιοι να το κόψουν. Το πρωί όμως είδαν ότι το κλωνάρι τη νύχτα από μόνο του είχε στραφεί προς την αντίθετη κατεύθυνση και έτσι δεν κινδύνευε το εκκλησάκι.
Αλέτρι (εφημερίδα)

Η Αλέτρι ήταν εφημερίδα των Σερρών, η οποία ξεκίνησε να εκδίδεται στις 11 Φεβρουαρίου 1930. Ο υπότιτλος  της εφημερίδας ήταν Εβδομαδιαίον όργανον του νομαρχιακού τμήματος Σερρών του αγροτικού κόμματος της Ελλάδας. 
Η εφημερίδα συγγραφόταν από συντακτική επιτροπή με επικεφαλής τον Αναστάσιο Λαζαρίδη. Η εφημερίδα ήταν τετρασέλιδη. Είναι άγνωστο πότε η εφημερίδα ανέστειλε την κυκλοφορία της.
Κλίντον Τζόζεφ Ντέιβισον

Βιογραφία

Ο Ντέιβισον γεννήθηκε στο Μπλούμινγκτον της πολιτείας του Ιλινόι στις Ηνωμένες Πολιτείες. Αποφοίτησε από το Λύκειο του Μπλούμινγκτον το 1902, και μπήκε στο Πανεπιστήμιο του Σικάγου με υποτροφία. Μετά από εισήγηση του Ρόμπερτ Μίλικαν, το 1905 ο Ντέιβισον προσλήφθηκε από το Πανεπιστήμιο Πρίνστον ως εκπαιδευτής Φυσικής. Το 1908 τελείωσε τις υποχρεώσεις του και πήρε το πτυχίο από το Σικάγο. Ενώ δίδασκε στο Πρίνστον έκανε την έρευνα τις διδακτορικής του διατριβής με τον Όουεν Γουίλανς Ρίτσαρντσον. Πήρε το διδακτορικό του από το Πρίνστον το 1911, τον ίδιο χρόνο παντρεύτηκε την αδερφή του Ρίτσαρντσον, Σαρλότ.
Εθνική Ολλανδίας U21 (ποδόσφαιρο ανδρών)

Η Εθνική Ολλανδίας U21 (ποδόσφαιρο ανδρών) είναι η εθνική ομάδα κάτω των 21 ετών της Ολλανδίας. Ελέγχεται από την Βασιλική Ολλανδική Ποδοσφαιρική Ομοσπονδία. Η ομάδα συμμετέχει στο Ευρωπαϊκό πρωτάθλημα ποδοσφαίρου U21, το οποίο διεξάγεται κάθε δύο χρόνια.
Η ομάδα ιδρύθηκε το 1976 με την καθιέρωση διοργανώσεων νέων από την UEFA. Η ομάδα απέτυχε να προκριθεί στα 9 από τα 15 τουρνούα. Έχει φτάσει δύο φορές μέχρι τα ημιτελικά και τρεις φορές στα προημιτελικά. Το 2006 κατάφερε να κερδίσει το τουρνουά, κατόρθωμα που επανέλαβε την επόμενη χρονιά όταν η διοργάνωση διεξαγώταν στην Ολλανδία.